Matovič, Igor, poslanec NR SR (2014-12-10):
Milá pani podpredsedníčka, kolegovia, kolegyne, dovoľte, aby som predstavil návrh zákona, ktorým chceme zadosťučiniť tiež vlastne jednej nespravodlivosti, ktorá na Slovensku funguje, a to tej, že mnohí ľudia, mnohí rodičia, ktorí s láskou vychovávajú svoje deti, keď sa potom rozhodnú po skončení materskej dovolenky, ktorú tak paradoxne nazývame dovolenkou, ale dobre, že dajú svoje dieťa do škôlky, tak zrazu zistia, že nie je to také jednoduché a niektorí, ktorým sa pošťastí, niektorí, ktorí si vybavia protekciu, niektorí, ktorí dajú úplatok, miesto v škôlke dostanú a tí ostatní miesto v škôlke nedostanú. Možno ten hriech je taký dlhodobejší alebo taký dedičný, už pomaly tak ho môžeme nazývať, že zverili sme všetku samosprávu do rúk samosprávam a mysleli sme si, že ako zodpovedne budú rozhodovať. A mnohé samosprávy veľakrát lukratívne priestory nehnuteľností, v ktorých boli škôlky, pozemky, na ktorých škôlky boli, tak vyhlásili za prebytočné, predali mnohokrát, pokútne predali. Niekto sa na tom nabalil. A následne dnes znášame dôsledky, lebo samosprávy nedokážu zabezpečiť vo svojich priestoroch dostatok miest pre výchovu našich detí. Vie každý z nás, ako dôležité je podchytiť výchovu dieťaťa už od mladého veku. A možno najlepšie by dokázal kolega Peťo Pollák, splnomocnenec vlády pre rómske komunity, o tom hovoriť, že ak sa spoliehame a hlavne teda v tých prípadoch, keď rodičia nemajú tie schopnosti zodpovedne vychovávať deti, lebo možno ani sami nenadobudli dostatočnú kvalifikáciu alebo vzdelanie na to, a mnohí z nich nemajú ani vlastne ukončené základné vzdelanie, ak my tieto deti nepodchytíme a nesnažíme sa ich zaradiť do toho výchovno-vzdelávacieho procesu od už ich útleho detstva, tak potom je márna snaha, keď už tieto deti sú väčšie a my si myslíme, že zrazu ich prevychováme. Nie, neprevychováme ich. Ale trošku som odbočil od témy, tej kľúčovej. A to je nespravodlivosť, keď rodičia sú tí, ktorí nemajú protekciu, tí, ktorí odmietajú dávať úplatky, tí, ktorí v niektorých obciach, áno, nemajú šťastie, lebo možno sa losuje miesto v škôlke, tí, ktorí prišli možno neskoro do radu, kde už ľudia spia od štvrtej ráno na chodníku a čakajú teda na zápis do škôlky, tak tí, aby vlastne zostali bez miesta v škôlke pre svoje deti, pričom tí ostatní ho majú. Vieme, že teraz sa tak roztrhlo vrece aj SMER, vládna strana, niekedy v júni predstavila svoj sociálny balíček, inak povedané, ako zbíjať a potom následne pár drobných rozdávať, a kde SMER teda sľúbil, že vytvorí 10-tisíc miest v škôlkach na to, aby mohli byť deti umiestnené v týchto škôlkach. Toto číslo nie je zase také ako z prsta vycucané, lebo približne zodpovedá množstvu rodičov, lepšie povedané, detí alebo rodín, ktoré s týmto problémom sú každý rok konfrontované. Je tu niečo vyše 9-tisíc rodín, ktoré nedokážu umiestniť svoje dieťa do škôlky napriek tomu, že by chceli ho umiestniť, a nie preto, že trebárs matka je nezamestnaná a chce si dať dieťa vychovávať do škôlky, ale preto, lebo má prácu, v práci na ňu čakajú, miesto jej držia, zo zákona ho držia, ale ona nemôže nastúpiť, lebo dieťa do škôlky nemôže dať. Pred pár rokmi sa vymyslel systém príspevku na príspevok na starostlivosť o dieťa. Filozofia toho príspevku je taká, že keď sa matka do troch rokov rozhodne zaradiť do pracovného procesu, čiže nechce byť tie štandardné tri roky s dieťaťom doma na „materskej dovolenke“, tak vtedy sme ochotní ako štát preplatiť tejto matke náklady na súkromnú škôlku do výšky 230 eur. Čiže, ešte raz, teoreticky, matka odíde od jednoročného dieťaťa, povie si, že ide pracovať, my jej vtedy dáme príspevok na súkromné jasličky v tomto prípade alebo teda príspevok na starostlivosť o dieťa. Osobne si myslím, že táto matka skorej by mala sa starať o dieťa a mala by skorej využiť tú dobu tých troch rokov, ale viem pochopiť situácie, keď rodina môže byť na tom zle, možno je slobodná matka, možno manžel je chorý, možno robí za minimálnu mzdu, možno je nezamestnaný, tak tá matka možno, povedzme, okej, musí nastúpiť, čo viem pochopiť. Ale kladiem si otázku, prečo sme potom nespravodliví a tak hrubo nespravodliví voči matkám, ktoré trojročne dokončia tú materskú dovolenku s dieťaťom, hlásia sa do svojej práce, kde im zamestnávateľ zákonne drží miesto, pričom týmto matkám zrazu ukážeme takýto dlhý nos a povieme im: „Nie, my pre vás miesto v škôlke nemáme a rob si čo chceš.“ Čo teraz tá matka má spraviť? Príjem nemá na to, aby mohla zaplatiť súkromnú škôlku, berme túto situáciu, v pohode situáciu slobodnej matky, príjem nemá, miesto je držia, ale ona má povinnosť nastúpiť na to miesto, keď naň nenastúpi, to miesto stratí. Do akej situácie túto matku dostávame? Stratí miesto, zamestnávateľ jej to nebude držať, samozrejme, keď ona si nezabezpečí miesto v škôlke, nie je jej to povinný držať, keďže sa jej materská dovolenka skončila, príjem nebude mať žiadny a nebude mať ani ten príspevok na starostlivosť o dieťa, ktoré garantujeme matke do troch rokov. Čiže, paradoxne, matku, ktorá si odkrútila svoju službu v prospech nás všetkých, v prospech, samozrejme, svojho dieťaťa, svojej rodiny, ale v prospech spoločnosti vychovávala svoje dieťa do veku troch rokov, nakoniec necháme o hlade, o smäde na sociálnej dávke s dieťaťom na krku, a to žene, ktorá mala možnosť sa zamestnať, kde jej zamestnávateľ držal pracovné miesto. Akú to má logiku? Logiku to nemá žiadnu, nemusíte ju tam hľadať. Takže preto navrhujeme tento návrh zákona, ktorý má túto nespravodlivosť odstrániť veľmi, veľmi jednoduchým a elegantným spôsobom, môžeme povedať, odstrániť dovtedy, dokedy teda ten SMER nepostaví tie škôlky, nové škôlky, ktoré predtým aj nominanti strany SMER v obciach a mestách s radosťou rozpredávali svojim známym. Čiže kým SMER postaví škôlky, čo môže trvať dva-tri roky, úplne v pohode, dovtedy navrhujeme veľmi jednoduché riešenie, kde by sme zmenili iba parameter príspevku starostlivosti o dieťa, ktorý dnes hovorí, že má naň nárok matka do veku troch rokov dieťaťa, v prípade teda zdravotne postihnutého dieťaťa do jeho veku šiestich rokov, ale zjednodušme to na tie tri roky. Čiže tento príspevok, dnešný právny stav hovorí, že matka má ten nárok na dieťa vo veku do troch rokov, my navrhujeme do šiestich rokov veku dieťaťa v prípade, ak sa táto matka môže zamestnať. Čiže, áno, predchádzame tým špekuláciám prípadným, ak by nezamestnaná matka povedala, že: „Áno, chcem dieťa do škôlky, nezobrali mi ho do škôlky, tak dajte mi príspevok na starostlivosť o dieťa. Ja ho dám do súkromnej škôlky.“ Nie, v prípade, ak matka je doma, vtedy de facto úlohu škôlky môže plniť táto matka, de facto profesionálna matka platená štátom, ale v prípade ak táto matka sa môže zamestnať, tak môže si, ak jej obec v mieste jej trvalého bydliska nezoberie dieťa do škôlky, nárokovať príspevok na starostlivosť o dieťa, na ktorý si dnes môžu nárokovať teda matky, ak sa chcú zamestnať, ak majú dieťa do veku troch rokov. Veľmi jednoduchým princípom snažili sme sa jednoznačne upraviť podmienky, akým spôsobom má prebiehať vlastne prihlásenie matky, že má záujem o to, aby dieťa bolo zaradené do spádovej materskej škôlky. Snažíme sa zadefinovať, čo je spádová materská škôlka, aby teda neboli nejaké špekulácie. Dali sme termíny, kedy matky o to požiadajú riaditeľov škôlok. Alebo teda tá riaditeľka musí do nejakého termínu odpovedať. V prípade ak neodpovedá kladne, tak sa to automaticky považuje za to, že nebolo tam dieťa zaradené. A v tom prípade, áno, matka si môže požiadať o príspevok, ktorý poskytne alebo teda použije na financovanie materskej škôlky, alebo teda súkromnej v tomto prípade, čo zároveň teda vytvára pracovné miesta, o ktoré nám ide. A veľmi efektívnym spôsobom vytvára tie pracovné miesta. Takže sa nemusíme báť teraz, že niekomu dáme, rozdáme po 230 eur na súkromné škôlky a iba tak to pôjde hore komínom. Po prvé, matky, ktoré dostanú ten príspevok, budú môcť pracovať, budú si môcť uplatniť svoj zákonný nárok na prácu. Ich deti budú v škôlke. Matka priamo do ruky tie peniaze nedostane, dostane ich škôlka, ktorá prijme toto dieťa do súkromnej škôlky na výchovu. A tým pádom veľmi efektívne a lacno vytvoríme pracovné miesta v súkromných materských škôlkach, ktoré nám SMER dovtedy, dokedy SMER zabezpečí výstavbu, ktorú sľúbil, materských škôl, tak zabezpečí, aby tieto deti mohli byť v škôlke a aby matky si mohli uplatniť alebo teda rodiny si mohli uplatniť rovnaké právo ako druhé rodiny, ktoré nárok na bezplatnú škôlku majú. To je podstata nášho návrhu. Ďakujem pekne za podporu.